TIRSTRUP: Torsdag formiddag holdt SAS og Aarhus Lufthavn pressemøde i anledning af det nye samarbejde, som selskabet og lufthavnen indleder.

Samlet set kommer samarbejdet til at betyde at trafikken til og fra Aarhus Airport kommer til at stige med 50 procent, og ifølge koncerndirektør i SAS, Lars Sandahl Sørensen, er der tale om en stor satsning for både SAS og Aarhus Airport.

- Vi dedikerer 150 millioner kroner om året i tre år til den her satsning, fortæller han på pressemødet.

Udvidelsen betyder konkret, at der hver dag bliver 10 afgange med SAS mellem Aarhus og København. Samtidig løftede Lars Sandahl Sørensen sløret for en række internationale ruter. Ruter med to daglige afgange til Oslo og en til Stockholm, hvor man kan bruge SAS' netværk videre ud i verden. Derudover bliver der også dagligt afgange til München, hvilket især er relevant for erhvervskunder. Og på den lidt længere bane, åbner SAS to ruter sydpå senere på året næste år - en til to ugentlige afgange til Malaga, Palma og Split.

- Det er en vigtig og stor ting for SAS. Et ekstremt konkurrenceudsat marked, kan hurtigt blive sendt af banen af konkurrenter, hvis man ikke kan levere rejser til de rigtige destinationer, lyder det fra Lars Sandahl Sørensen.